דויד: הסרט

**דויד: הסרט** (באנגלית: **David**) הוא סרט הנפשה מוזיקלי מקראי משנת 2025, המציג את דמותו של דוד מספר שמואל בתנ"ך. בסרט מככבים פיל ויקהם , ברנדון אנגמן, אסים צ'אודרי, מירי מסיקה, מיק ווינגרט, וויל דה רנזי-מרטין ולורן דייגל. זהו סרט המשך למיני-סדרה הטלוויזיונית בת חמישה חלקים "דוד הצעיר" ומספר את סיפורו של רועה צאן, משורר ולוחם ישראלי צעיר, שנועד מראש להיות מלך ישראל החדש. הוא יוצא למסע מעבר לצילו של ענק פלישתי מרושע בשם גוליית כדי להוכיח לעמו שהכוח האמיתי אינו טמון במלכות אלא באמונה ובחופש.

הסרט יצא לאקרנים בבתי הקולנוע בארצות הברית ב-19 בדצמבר 2025, על ידי אולפני אנג'ל. הסרט קיבל ביקורות חיוביות ברובן מהמבקרים והכניס 81 מיליון דולר.

## עלילה
דוד הוא מוזיקאי צעיר הרועה את עדר הצאן של אביו ישי בבית לחם. לאחר שהגן על הצאן מפני אריה אסייתי, דוד נקרא לפני הנביא שמואל, אשר מושח אותו למלך ישראל העתידי. שמואל עוזב כאשר שומרי הארמון מגיעים כדי לאסוף את דוד כדי שינגן את הכינור עבור שאול המלך. דוד מרגיע את שאול, אשר שקע בדיכאון מאז שאלוהים דחה אותו כמלך.

שאול מקבל ידיעה שצבא הפלשתים, בראשות המלך אכיש, יצא להילחם בישראל. הצבאות חונים בעמק האלה, והפלשתים מוציאים את אלופם, גוליית, ענק בגובה תשע רגל. גוליית מתגרה בשאול, בבנו יהונתן ובצבא ישראל כדי לזמן מתמודד ראוי לדו-קרב שיכריע את המלחמה. מלא באמונתו באלוהים, דוד מחליט לאתגר את גוליית. שאול מלביש את דוד בשריונו, אך הוא גדול מדי עבורו. במקום זאת, דוד מוצא אבנים חלקות מגדת נהר סמוך ומאתגר את גוליית לקרב, שבו הוא הורג את גוליית על ידי קליעת אבן במצחו. בהשראת ניצחונו של דוד, בני ישראל מביסים את צבא הפלשתים.

שנים לאחר מכן, דוד הבוגר הוא חייל בצבא שאול, וידיד נפש של יהונתן. שאול מחליט לצאת למלחמה בפלישתים, ומוביל את צבאו לצקלג, אחת מעריהם, אך כאשר צבא ישראל מגיע הם מגלים שהעיר ננטשה לאחר שהעמלקים פשטו עליה. סימני נוכחותם של העמלקים מזעזעים את שאול, והוא נסוג מהעיר. בארמון, בעוד דוד מנגן בכינור שלו, שאול נזכר באירוע שבעקבותיו איבד את מלכותו, באשמת אי ציות לאלוהים על שחס על העמלקים אף שנצטווה לחסל סופית את האיום מהם. שאול מבין לפתע שדוד הוא האדם שיועד להחליפו, ומרגיש נבגד. שאול זורק חנית לעבר דוד, אך דוד נמלט, ושאול מפליל אותו בניסיון רצח. כאשר דוד נלכד על ידי משמר הארמון, שמהסס לפגוע בו, יהונתן יורה חץ לעבר אתר בנייה סמוך ומפיל פסל של שאול, וכך עוזר לדוד להימלט, למורת רוחו של אביו.

שאול הזועם רודף אחר דוד והורג את אלה המסייעים לו, בהם כוהני המשכן. משפחתו של דוד נמלטת מבית לחם. דוד קורס במדבר, אך מתעורר לחיים ומוצא מחסה בתוך מערה. שם, דוד מתאחד עם משפחתו, והנמצאים במערה מקבלים תקווה מייעודו המלכותי. בינתיים, צבאו של שאול מתקרב למערה, ושאול המיובש נכנס אליה ושותה ממפל מים בתוכה. אנשי דוד דוחקים בו להרוג את שאול, אך הוא מחליט לחוס עליו ובמקום זאת חותך פינה מגלימתו של שאול. לאחר צאת שאול, דוד חושף את עצמו בפניו, ומציג את הקרע מבגדו כהוכחה לכך שאינו חותר תחתיו. שאול סולח לדוד ועוזב עם צבאו.

דוד עדיין חושש משאול, ומחליט להתיישב עם משפחתו ואנשיו בצקלג הנטושה, אליה שאול לא יעז להגיע. הפלשתים שומעים על הפילוג בישראל ונערכים למלחמה, ודוד ואנשיו מסתננים לשורותיהם כדי לסייע לשאול ולבני ישראל בקרב. שאול הדכאוני נמנע מלצאת עם צבאו, אותו מוביל יהונתן, והאחרון מכריז בפני הפלישתים שאינו חושש מתבוסה, כיוון שאז ירש דוד את המלוכה. שאול מופיע לבסוף, ומוביל את הצבא לצד בנו. בשדה הקרב, דוד מגלה לפתע שהעמלקים פשטו על צקלג ושרפו אותה, ובלחץ אנשיו הוא חוזר אליה, בעוד שאול ויהונתן מובסים ונהרגים בידי הפלשתים. אנשיו של דוד מגלים שמשפחותיהם נשבו על ידי העמלקים, ומטילים את האשמה על דוד.

דוד שם מבטחו באלוהים, ויוצא אל העמלקים ללא נשק, אולם נלקח בשבי. כאשר מנהיג העמלקים מתכונן להוציאו להורג, דוד מתחיל לשיר שהוא אינו מפחד, מה שנותן לישראלים את הביטחון לעמוד בפני שוביהם, ובה בעת מגיעים לוחמיו ומשחררים אותם. דוד מתאושש מניסיון ההוצאה להורג זמן קצר לאחר מכן, ושבטי ישראל ממליכים אותו כמלכם החדש.

## דמויות ומדבבים
* פיל ויקהאם בתפקיד דוד: רועה צאן מבית לחם, מנגן בלירה ומלחין שירה.
** ברנדון אנגמן בתפקיד דוד הצעיר
* מירי מסיקה בתור נצבת: אמו של דוד
* סלואן מולדאון בתפקיד צרויה: אחותו הצעירה של דוד
** אשלי בוטשר בתפקיד צרויה הנערה
* מארק ג'ייקובסון בתפקיד יונתן: בנו של שאול
* אדם מייקל גולד בתפקיד שאול: מלך ישראל
* אסים צ'אודרי בתפקיד המלך אכיש: מלך גת
* מיק ווינגרט בתפקיד זיידל
* ויל דה רנזי-מרטין בתור ויאיזאתא: קרוי על שם בנו של הווזיר הפרסי המן. מנהיג עמלק, ככל הנראה צאצא של המלך אגג ואב קדמון של המן.
* לורן דייגל בתפקיד רבקה
* קמרן ניקאד בתפקיד גוליית

## הפקה
### פיתוח
באוקטובר 2021, לאחר הצלחתם עם הסדרה *"Jungle Beat"* והסרט *"Jungle Beat: The Movie",* הודיעו התסריטאי, הבמאי והמפיק בפועל המשותף פיל קנינגהם והמפיק בפועל המשותף ג'קי קנינגהם, עם סרטון הדגמה, כי אולפני סאנרייז אנימציה יפיקו את סרט ההנפשה המוזיקלי הראשון של אולפני אנג'ל על חייו של דוד, המבוסס על ספר שמואל המצוי בברית הישנה, אותו הגה קנינגהם מילדותו באפריקה, תוך כדי קריאת סיפורו של דוד בתנ"ך וציטוט ממעשי השליחים י"ג 22: "מצאתי בדוד בן ישי איש ככמו לבי". קנינגהם ומייסד שותף של אולפני אנג'ל, ג'ורדן הרמון, הצהיר כי כוונתו של הסרט הייתה להחזיר סיפורי הנפשה תנ"כיים לכל העולם. קירק קמרון הודיע לצופי היוטיוב שלו על תמיכתו באולפני אנג'ל ובאולפני סאנרייז אנימציה ביצירת הסרט וקרא להם להשקיע בפרויקט באמצעות מימון המונים.

על מנת לבצע את המחקר עבור הסרט, צוות ההפקה נסע לישראל ועסק בסביבה עם מדריך הטיולים שלהם, כולל כלי חרס מתקופת דוד ופך בן 3000 שנה ששימש לכד שמן שרכשו. הצוות ביקר במקומות הרלוונטיים למחקר שלהם, כולל העיר המקורית ירושלים, נקבת חזקיהו, בריכת השילוח ומוזיאון ישראל. הם המשיכו להתמקד בעמק האלה ובצקלג, אזור חנות וקונצרטים מקומי, שם טיילו לקיאפה (שעריים), שם צפו בשדה הקרב בין בני ישראל לפלשתים . הם גם כיסו את רוב הנוף של ואדי קילט, תוך שימוש בצילומי רחפן כדי ליצור תחושה של קנה מידה ומרחב וכיסו את הליכתם היחפה באמה הרומית, במנזר, ביריחו ובים המלח . לאחר מכן, הם ערכו רכיבה על גמלים דרך עמק קנאים במדבר יהודה מקר הנוקדים, נווה מדבר בין העיר ערד למצודת מצדה, ועד לאירוח הבדואי. הם תיעדו בצילומים את החפצים, כולל הדגמה של הכנת כלי חרס, במאמץ להדגים את עבודת השחזור שלהם לציבור. הם גם שחו בכנרת בטבריה. לבסוף, הם סיפקו סקירה כללית של הגאוגרפיה והמהות של עמק האלה, שם נאמר שהתרחש הקרב בין דוד לגוליית, במהלך האביב, על ידי הליכה דרך אפיק נחל שבו דוד היה אוסף את האבנים לקלע שלו.

בדצמבר 2021, קנינגהם, התסריטאי והבמאי השותף ברנט דוז והמנהל האמנותי לינטון לבנגוד שידרו בשידור חי את אמנות הקונספט, ההנפשה, עיצוב התפאורה ומפתחות הצבעים של הסרט .

### ליהוק
ביוני 2022 נחשף כי ברנדון אנגמן יחזור לגלם את תפקידו הראשי כדוד מהסדרה "דוד הצעיר". באוקטובר 2025 דווח כי פיל ויקהאם ידבב את דוד הבוגר בסרט, יחד עם אסים צ'אודרי, מיק ווינגרט, וויל דה רנזי-מרטין ולורן דייגל.

### מוזיקה
יונאס מירין הלחין את השירים לסרט כדי לכבד את ישראל דרך שורשי סיפור הסיפורים בעברית. האלבום הוקלט בבודפשט עם המנהל המוזיקלי ג'ייסון הלברט ותזמורת הסרטים של בודפשט. עם יציאתו, האלבום הגיע למקום ה-20 במצעד האלבומים הנוצריים המובילים של בילבורד, ומאוחר יותר הגיע למקום ה-5. הוא כלל שישה שירים שנכללו במצעדים, "תהילים ח", "עקוב אחר האור", "שלום", "שיר הרפתקאות", "למה אלוהים - אלוהי", ו-"טיח", שהגיע למקומות ה-28, 29, 30, 35, 43 ו-44 במצעד השירים הנוצריים החמים של בילבורד.

## הפצה
במקור, הסרט היה מתוכנן ל-21 בנובמבר 2025, כאשר אולפני אנג'ל היו אמורים להפיץ את הסרט. עם זאת, באוקטובר 2024, חברת "סלינגשוט הפקות" ביטלה את הסכם ההפצה שלה עם אנג'ל, בטענה ל"הפרות חוזה מרובות לכאורה שאין לרפא אותן". חברת סלינגשוט הגישה תביעה נגד אנג'ל במרץ 2025, בחיפוש אחר מפיץ חדש לסרט. באוקטובר 2025, אולפני אנג'ל בשיתוף פעולה עם 2521 Entertainment רכשו את זכויות הזיכיון המלאות של הסרט מסלינגשוט ארצות הברית, כאשר תאריך ההפצה נדחה ל-19 בדצמבר 2025.

הסרט מגיע לאקרנים בינלאומיים בשלבים החל מדצמבר 2025. לאחר שהסרט יצא לאקרנים בארצות הברית ובקנדה, הוא יצא לאקרנים בינלאומיים באמצע דצמבר 2025 בפורטוגל, אוסטרליה, ניו זילנד, לבנון, דרום אפריקה, סינגפור, ניגריה וגאנה. ההשקה נמשכה בתחילת 2026 עם הפצות בברזיל ובסרי לנקה בינואר ובישראל ב-28 בפברואר.

הסרט יזכה להפצה בינלאומית רחבה יותר במרץ 2026, ותפרוש על פני רוב אירופה ואמריקה הלטינית, כולל צרפת, גרמניה, אוסטריה, שווייץ, בלגיה, הולנד, פולין, חבל הבלקן ורוב השטחים במרכז ודרום אמריקה. הפצות נוספות באירופה יגיעו באפריל 2026 בהונגריה ובספרד. יפן מתוכננת להוציא את הסרט לאקרנים ב-1 בינואר 2027.

## קבלה
### הכנסות
בארצות הברית ובקנדה, הסרט יצא לאקרנים לצד "אווטאר: אש ואפר", "בובספוג הסרט: מחפשים את מכנסמרובע" ו"עוזרת הבית", והיה צפוי להכניס 20–25 מיליון דולר ב-3,100 בתי קולנוע. הסרט גרף 9.8 מיליון דולר ביום הראשון שלו, כולל 1.8 מיליון דולר מהקרנות מוקדמות בליל חמישי. הוא המשיך עם הכנסות של 22 מיליון דולר, וסיים במקום השני אחרי "אש ואפר". הקרנת הבכורה שלו שברה את שיא סוף השבוע הגבוה ביותר לבכורה של סרט הנפשה מקראי, שהוחזק בעבר על ידי "מלך המלכים" (19.4 מיליון דולר), סרט נוסף משנת 2025 שיצא לאקרנים של אנג'ל. בסוף השבוע השני שלו, הסרט גרף 12.5 מיליון דולר וסיים במקום השישי. לאחר מכן הסרט גרף 7.7 מיליון דולר בסוף השבוע השלישי שלו וסיים במקום השביעי.

### ביקורות
באתר Rotten Tomatoes, הסרט קיבל 76% מתוך 46 ביקורות חיוביות. הקונצנזוס של האתר קובע: "דוד חביב כמו הגיבור הגרגרני שלו, ומקזז את יכולת החיזוי שלו עם רקעים מונפשים להפליא ומוסר השכל שניתן להערכה אוניברסלית." Metacritic, נתן לסרט ציון ממוצע של 55 מתוך 100 המבוסס על 6 ביקורות אשר מציינות "מעורבות או ממוצעות". קהל שנשאל על ידי CinemaScore נתן לסרט ציון ממוצע של "A" בסולם A+ עד F, בעוד שאלה שנשאלו על ידי PostTrak נתנו לו ציון חיובי כולל של 85%, כאשר 71% אמרו שהם בהחלט ימליצו על הסרט.

קאלום מארש מהניו יורק טיימס מצא את הסרט "דרשני", מתח ביקורת על הקצב, אך תיאר את ההנפשה כ"מפתיעה באופן מפתיע". ריצ'רד רופר מ-RogerEbert.com נתן לסרט שלושה מתוך ארבעה כוכבים וכתב כי "יש לו את הוויזואליה המפורטת, הצבעונית והמהפנטת של סרט של דרימוורקס או דיסני, שפע של מנגינות קליטות, ועלילה שמצליחה להישאר נאמנה לספרי שמואל, אפילו שרוב הדמויות מדברות כאילו הן אמריקאים מודרניים".

## קישורים חיצוניים

## הערות שוליים

קטגוריה:מחזות זמר המבוססים על התנ"ך
קטגוריה:סרטי 2025
קטגוריה:סרטי הנפשה מוזיקליים
קטגוריה:סרטי הנפשה אמריקאיים
קטגוריה:סרטי אנימציה ממוחשבת
קטגוריה:סרטים על אריות
קטגוריה:סרטים על כבשים
קטגוריה:סרטי דרמה אמריקאיים
קטגוריה:סרטים דרום אפריקאיים
קטגוריה:דוד